Deurbraak ná moord op Pretoriase dokter(Argieffoto: SA Polisie) Drie mans het Maandag in die Pretoriase landdroshof verskyn in verband met die onlangse moord op dr. Erna Britz-Van Zyl en die aanval op haar man, Dries van Zyl. Maroela Media het vroeër berig die egpaar is voorverlede naweek in hul huis in Erasmusrand in die ooste van die stad oorval en aangerand voor die aanvallers op die vlug geslaan het. Die egpaar se seun het die volgende dag op sy vasgebinde ouers in hul huis afgekom. Erna (73) is op die toneel dood verklaar en Dries (75) is na ’n hospitaal gehaas. Kapt. Mavela Masondo, polisiewoordvoerder, sê die ondersoekbeampte in die saak het Woensdag ’n deurbraak gemaak toe ’n kredietkaart wat gedurende die aanval gesteel is, by die Big Tree Mall in Moloto, meer as 30 km buite Pretoria, gebruik is. Die egpaar se Toyota Corolla waarmee die verdagtes van die toneel gevlug het, is ook by die betrokke winkelsentrum opgemerk. Die eerste inhegtenisneming is Donderdag gedoen. Daar is ook dié dag op die gesteelde motor beslag gelê waarna die tweede verdagte hom Vrydag by die polisie in Kwamhlanga oorgegee het. Die derde verdagte is Saterdag aangekeer. Thabo Nkomo (21), Coney Shongwe (22) en Richard Nhlapo (30), al drie van Moloto, staan nou tereg op aanklagte van moord, poging tot moord, huisroof en motordiefstal. Die saak teen hulle is tot Maandag uitgestel. Hulle bly in aanhouding.